**Ψήφισμα**

**32ης Γενικής Συνέλευσης της Διακοινοβουλευτικής Συνέλευσης Ορθοδοξίας**

**για την Ι.Μ. της Αγίας Αικατερίνης του Σινά**

Εμείς, τα μέλη της Διακοινοβουλευτικής Συνέλευσης Ορθοδοξίας, που εκπροσωπούμε τα κοινοβούλια των μελών μας συνερχόμενοι στην ετήσια Γενική Συνέλευση του θεσμού μας στο Βουκουρέστι της Ρουμανίας, θέλουμε με το παρόν ψήφισμα να εκφράσουμε την έντονη ανησυχία και τον προβληματισμό που μας προξένησε η είδηση της απόφασης του δευτεροβάθμιου δικαστηρίου της Ισμαηλίας της Αραβικής Δημοκρατίας της Αιγύπτου, σχετικά με την Ιερά Μονή της Αγίας Αικατερίνης στο Θεοβάδιστο όρος Σινά.

Σύμφωνα με όσα έχουν έως τώρα γίνει γνωστά, με τη συγκεκριμένη απόφαση εγείρονται εύλογα ερωτηματικά για το ιδιοκτησιακό καθεστώς και κατ’ επέκταση την απρόσκοπτη συνέχιση της λειτουργίας της Ι. Μονής. Ιδιαιτέρως, αυτό συμβαίνει με τη στέρηση των ιδιοκτησιακών δικαιωμάτων επί της Ι.Μ. της Αγίας Αικατερίνης αλλά και όλων των χώρων που η Σιναϊτική Αδελφότητα επί αιώνες απολαμβάνει, βάσει των οποίων μπόρεσε έως σήμερα να διατηρηθεί ως ζωντανός λατρευτικός χώρος.

Η Ι.Μ. της Αγίας Αικατερίνης αποτελεί την παλαιοτέρα εν λειτουργία χριστιανική Μονή στον κόσμο, με αδιάκοπη, συνεχή και ασύγκριτη πνευματική ιστορία 1.500 ετών. Στο διάβα αυτών των αιώνων αναδείχθηκε σε ακτινοβόλο Φάρο του Οικουμενικού Χριστιανισμού και Κιβωτό Ελπίδας και Πίστης. Ταυτοχρόνως, κατέστη σύμβολο της διαθρησκευτικής ανεκτικότητας και συνεννοήσεως, καθώς σ’ αυτήν συναντώνται στοιχεία και από τις τρεις αβραμιαίες θρησκείες. Ο ίδιος ο Προφήτης του Ισλάµ, ο Μωάμεθ, με Αχτιναμέ, που διασώζεται έως σήμερα, εξασφαλίζει στους Σιναΐτες Πατέρες αιώνια προστασία, που οφείλουν να τηρούν όλοι οι πιστοί και οι ηγέτες του Ισλάµ.

Η Ι.Μ. της Αγίας Αικατερίνης από το 2002 συγκαταλέγεται στα Μνημεία Παγκόσμιας Κληρονομιάς της UNESCO, και μάλιστα με αναγνώριση της ιστορικής ιδιοκτησίας σε Ακίνητα και κινητά της Μνημεία στην Ελληνορθόδοξη Εκκλησία και στην Αρχιεπισκοπή του Σινά.

Ως ΔΣΟ διατηρούμε εξαιρετικές σχέσεις με το Κοινοβούλιο της Αιγύπτου, ενώ Αιγύπτιοι Κόπτες στο θρήσκευμα βουλευτές συμμετέχουν ενεργά στα όργανα του θεσμού. Η Αίγυπτος αποτελεί, χωρίς αμφιβολία, μια χώρα πρότυπο θρησκευτικής ανοχής και σεβασμού προς όλες τις θρησκείες. Γεγονός που άλλωστε μπορέσαμε να διαπιστώσουμε κατά την πρόσφατη συνεδρίαση της Διεθνούς Γραμματείας της ΔΣΟ στο Κάιρο, όπου μας επιφυλάχθηκε εξαιρετική φιλοξενία, όπως και κατά την προσκυνηματική μας επίσκεψη στο Σινά, στο περιθώριο της οποίας συναντηθήκαμε και με τον Κυβερνήτη του Νοτίου Σινά.

Κατόπιν τούτων, απευθύνουμε έκκληση στις αρχές της Αιγύπτου να εγγυηθούν τα ιδιοκτησιακά δικαιώματα που απολαμβάνει ιστορικά η Σιναϊτική Αδελφότητα, ώστε να λήξει αυτή η περιττή αναταραχή.

Βουκουρέστι 4 Ιουνίου 2025